Ürümqi i Xinjiang.
Det moderne Ürümqi, sett fra høyden *Hong Shan*.
**Ürümqi** (forenklet kinesisk: 乌鲁木齐; tradisjonell kinesisk: 烏魯木齊; pinyin: *Wūlǔmùqí*; Wade-Giles: *Wū-lǔ-mù-ch'í*; uigurisk: ئۈرۈمچى; uigur-latin: *Ürümchi*) er en storby som er hovedstad i den autonome region Xinjiang (Sinkiang) i det vestlige Kina. Fram til 1954 het den **Dihua**.

Befolkningen var på 2 081 834 i 2000, og er raskt voksende grunnet en målbevisst innflyttingspolitikk som allerede har ført til at byens befolkning for det meste er han-kinesisk. Byen er den største i hele den vestlige halvdel av Kina. 

Ürümqi har tekstil-, jern-, stål- og petrokjemisk industri. Jernbanelinjen Beijing – Kasakhstan fører gjennom Ürümqi. Byen har et kontinentalt steppeklima med varme og tørre somre (gjennomsnittstemperatur i juli 24 °C) og fuktige og kalde vintre (januar: ÷16 °C). 

Den er den storby i verden som ligger lengst fra noen kystlinje: 2 500 km.

Fakkelstafetten til sommer-OL 2008 passerte byen som første stoppested etter Tibet. I juli 2009 var det protester og uroligheter mellom han-kinesere og uighurer i byen, med mange dødsofre da myndighetene grep inn.

Historie
--------

Moskeer vitner om islams stilling i byen.
Allerede rundt Kristi fødsel var Ürümqi en viktig by på den nordlige silkeveien. I det 22. år av keiser Taizongs regjering i Tang-dynastiet, i 648, etablerte Tang-regjeringen byen **Luntai** der det gamle **Urabo** lå, 10 kilometer fra de sørlige forsteder til dagens Ürümqi. Luntai hadde et lokalt regjeringssete, og der ble det innkrevd skatt fra karavanene som fulgte den nordlige silkeveien.

Under Qing-dynastiet kalte i 1763 Qianlong-keiseren den nå større byen Luntai for **Dihua** (:迪化; pinyin: *Díhuà*; mandsjuisk: *Wen de dahabure fu*), som betyr «å opplyse». I 1884 etablerte Guangxu-keiseren Xinjiang som provins, med Dihua som hovedstad.

Etter at Folkerepublikken Kina ble opprettet, endret man den 1. februar 1954 bynavnet til Ürümqi, som betyr «vakkert beiteland» på junggarenes mongolske språkform.

Samferdsel
----------

### Luftfart

Ürümqi Diwopu internasjonale lufthavn betjener byen. Den ligger i kommunen Diwopu i bydistriktet Xinshi.

### Vei

Kinas riksvei 216 går gjennom området. Den går fra Altay til byen Baluntai i fylket Hejing.

Kinas riksvei 312 går gjennom området. Den går fra Shanghai og ender på grensen mot Kasakhstan, og passerer blant annet Suzhou, Nanjing, Hefei, Xinyang, Xi'an, Lanzhou, Jiayuguan og Ürümqi.

Severdigheter
-------------

Turister i og rundt byen oppsøker gjerne *Himmelsjøen* (110 km mot øst), *Hong Shan* («det røde fjell»), sydmoskeen, Xinjiangs regionalmuseum og markedet på engelsk kjent som «International Bazar» i byens sentrum.

I bymuseet er det en rekke mumier av indoeuropeiske lyshudede tocharer. De ble funnet i Tarimbekkenet.

Utdanning
---------

I slutten av 2016 har byen totalt 25 høgskoler og universiteter, 38 videregående opplæringsskoler, 58 vanlige videregående skoler, 95 ungdomsskoler, 132 grunnskoler og 400 barnehager.

Etnisk sammensetning (2000)
---------------------------

Folkets Plass i byens sentrum
Ifølge folketellingen i 2000 hadde Ürümqi 2 081 834 innbyggere.

| Folkegruppe | Innbyggere | Andel |
| --- | --- | --- |
| Han | 1 567 562 | 75,3 % |
| Uigurer | 266 342 | 12,79 % |
| Hui | 167 148 | 8,03 % |
| Kasaker | 48 772 | 2,34 % |
| Mandsju | 7 682 | 0,37 % |
| Mongoler | 7 252 | 0,35 % |
| Xibe | 3 674 | 0,18 % |
| Russere | 2 603 | 0,13 % |
| Tujia | 1 613 | 0,08 % |
| Kirgisere | 1 436 | 0,07 % |
| Usbekere | 1 406 | 0,07 % |
| Zhuang | 878 | 0,04 % |
| Tatarer | 767 | 0,04 % |
| Tibetanere | 665 | 0,03 % |
| Dongxiang | 621 | 0,03 % |
| Miao | 620 | 0,03 % |
| Koreanere | 588 | 0,03 % |
| Andre | 2 205 | 0,09 % |

Administrative enheter
----------------------

Byprefekturet Ürümqi har jurisdiksjon over 7 distrikter (区 *qū*) og ett fylke (县 *xiàn*).

I 2007 ble byfylket Miquan (米泉市), som da lå under Changji, slått sammen med distriktet Dongshan (东山区) i Ürümqi og dannet dermed distriktet Midong (米东区), som nå ligger under Ürümqi.

| Kart | # | Navn | Hanzi | Hanyu Pinyin | Uigur  (kona yezik̡) | Uigur-latin  (yengi yezik̡) | Befolkning (2003 est.) | Areal (km²) | Tetthet (/km²) |
| --- | --- | --- | --- | --- | --- | --- | --- | --- | --- |
| Nummerert kart over Ürümqi |
| **Distrikter** |
| 1 | Tianshan | 天山区 | Tiānshān Qū | تىيانشان رايونى | Tiyanshan Rayoni | 490 000 | 171 | 2 865 |
| 2 | Saybagh | 沙依巴克区 | Shāyībākè Qū | سايباغ رايونى | Saybagh Rayoni | 450 000 | 422 | 1 066 |
| 3 | Xinshi | 新市区 | Xīnshì Qū |  |  | 390 000 | 143 | 2 727 |
| 4 | Shuimogou | 水磨沟区 | Shuǐmògōu Qū | شۇيموگۇ رايونى | Shuymogu Rayoni | 180 000 | 92 | 1 957 |
| 5 | Toutunhe | 头屯河区 | Tóutúnhé Qū | تۇدۇڭخابا رايونى | Tudungxaba Rayoni | 120 000 | 276 | 435 |
| 6 | Dabancheng | 达坂城区 | Dábǎnchéng Qū | داۋانچىڭ رايونى |  | 40 000 | 5 188 | 8 |
| 7 | Midong | 米东区 | Mǐdōng Qū |  |  | 290 000 | 3 594 | 56 |
| **Fylker** |
| 8 | Ürümqi | 乌鲁木齐县 | Wūlǔmùqí Xiàn | ئۈرۈمچى ناھىيىسى | Ürümchi Nahiyisi | 80 000 | 4 332 | 18 |

Referanser
----------

1. ↑  Wūlǔmùqí Shì *Citypopulation.de*
2. ↑  «Urumqi».

Eksterne lenker
---------------

* Offisielt nettsted Rediger på Wikidata

* (en) Urumqi – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** VIAF **·** GND **·** SUDOC **·** GeoNames **·** MusicBrainz
 |